  Виталий Пронин Лулчеберетлэсь объектъёссэ кун ласянь утёнъя агентствоен кивалтӥсь Ю. Перевозчиков.Маин выре Лулчебертлэсь объектъёссэ кун ласянь утёнъя агентство? Кылем ар пумын Удмуртиын кылдӥз Лулчеберетлэсь объектъёссэ кун ласянь утёнъя агентство. Выль учреждениен кивалтэ история наукаосъя кандидат Юрий Перевозчиков. - Юрий Александрович, макем выль та удыс тӥ понна?- Дышетскемея историк бере, та удыс мыным выль ӧвӧл, со тунсыко но матын. Берло дыре культураез утён тема туж сюлэмшугъяськытэ. Уката ик телевизор пыр иворъёсысь адӟимы, кызьы Афганистанын талибъёс тӥязы Буддалэсь вашкала синпелетсэ, кызьы Сириысь Пальмираын боевикъёс архитектурая памятникъёсты пуштытъязы. Асьмеос кунлэсь кужмо но азинлыко луэмзэ дунъяськомы вашкала синпелетъёслэн утиськемзыя но. Памятникъёс, вашкалаез сярысь верам сяна, будӥсь пиналъёслы историез, культураез гажан но соин данъяськон мылкыд пыӵато.-  Мар пыре культурая ваньбуретэ? - Ваньмыз, ма кыле асьмелы вашкала культуралэсь. 73 номеро федерал законъя культурая наследие пыртэмын архитектурая но историяя памятникъёс: юртъёс, монументъёс, паркъёс,  тодмо адямиослэн вуылэм интыоссы, вашкала каръёс, шайвылъёс, Граждан но Быдӟым ожъёсын герӟаськем синпелетъёс, инкуазен, адямиен кылдытэм чебер интыос но мукетыз.Сарапулысь Тылпу кысон каланча.- Кызьы тодоно, луэ-а кыӵе ке инты культурая памятник?- Cое тодон понна вазиськоно ми доры, Лулчеберетлэсь объектъёссэ кун ласянь утёнъя агентствое. Удмуртиын, кылсярысь, археологиысь 829 объект шараямын. Соин ик кыӵе ке лэсьтӥськонэз мытон азьын котькуд огазеяськон лыдэ басьтыны кулэ, вань-а солэн музъем вылаз археологияя синпелетъёс яке ӧвӧл-а. Нош со тодмо ӧвӧл ке, сыӵе интыын нимысьтыз эскерон ортчытыны кулэ историкъёс, археологъёс. Сыӵе йылпумъян лэсьтыны быгато та ужлы лицензия басьтэм экспертъёс гинэ. Удмуртиын сыӵе специалистъёсмы вань. Туннэ нуналлы шаерамы лыдъяське 305 синпелет, соос экспертъёсын юнматэмын но памятникъёсъя кун реестре пыртэмын ини. Пӧлысьтызы 84-ез Россиысь памятникен лыдъяське, 221-ез - шаерысьтымы. Но эшшо ог 900-эз вите  на эскеремез, луэ-а со синпелет яке уг-а. Таосыз пӧлысь данакез ёрос понна дуно луо.- Кин кыл кутэ синпелетъёсты утён понна?- Котькуд синпелет кин ке борды юнматэмын. Зэм, федерал объектъёсты республика ик чакласа возёно луэ. Кылсярысь, А. Невский собор понна кыл кутэ Иж но Удмурт епархия, Новиковлэн юртэз понна - Иж город администрация. Эгра ёросысь Бачкей гуртысь музей. Татын возизы Сибире ссылкае мынӥсьёсты. Туспуктӥз А. Горбунов- Ижын гинэ 50-лэсь уно синпелетъёс, но шоркарамы улӥсьёс соосты  туж ик уг тодо.- Калыкез тодматон, валэктон уж нуоно. Котькуд синпелет Ижлэсь, шаермылэсь историзэ, культуразэ усьтэ, Удмуртиысь дано адямиосын тодматэ. Соин ик котькудмы тодыны кулэ соосты. Шумпотымон: агентство кылдэм бере ик милемлы вазиськиз Кун Кенеш бордысь Егитъёслэн парламентсы. Нылъёс-пиос асьсэос юазы: маин ми тӥледлы юрттыны быгатом? Ми ӵектӥмы соослы котькуд ёросын эскерон ортчытыны, кызьы утисько, утялтӥсько синпелетъёс. Ар ӵоже дунъямын луозы ожъёслы (Нырысетӥ дунневыл, Граждан, Быдӟым но мукет войнаослы) сӥзем памятникъёс, озьы ик войнаосын бырем солдатъёслэн шайгуоссы.Оштолэзе Москваын, Россиысь Общественной палатаын, Удмуртиысь Культурая но туризмъя министерствоен валче котырес ӝӧк ортчытӥмы. Отын возьматӥмы Ижысь заводлэсь валтӥсь корпуссэ тупатонлы сӥзем проектэз.- Дурбасьтӥзы-а та проектлы?- Бен, али луонлыкъёс вань та корпусэз выльдонэз пыртыны 2013-тӥ-2020-тӥ аръёслы чаклам «Россиысь культура» федерал программае. Вуоно арын проектно-сметной ужъёсты быдэстыны, нош 2019-тӥ арлы, дано конструкторлэн Михаил Калашниковлэн юбилеезлы, корпусэз но башнязэ выльдыны. Азьлапал чакласа, та ужъёслы 2 но ӝыны миллиард манет кулэ луоз. Алигес ми реставраторъёсын отчы вуылӥм, ужез зэмзэ но трос. Пыӵал тӥрлык поттонъя заводлэн валтӥсь корпусэз пуктыны кутскемын 1811-тӥ арын, вуттэмын со 1815-тӥ арын. 1834-тӥ арын та юрт ӝуаз, башняез куашказ. Но Николай I эксэй косэмъя корпус выльдэмын вал С. Дудин архитекторлэн проектэзъя ик. Дас ар пала кыстӥськизы тупатъян ужъёс. Пӧртэм вакытъёсы татын вал ремесленной но оружейной школаос, библиотека, музей, театр. Соин ик городмылы дуно синпелетэз тупатыны  но солы вашкала тусбуйзэ берыктыны кулэ. Выльдэм корпусын котьмалы инты тырмоз. Кылсярысь, ыбылӥськон галереялы, 18-тӥ даурысь мастерскойлы яке вашкала пыӵал тӥрлык поттонъя сэреглы. Луэ усьтыны эксплориум - наукалы но техникалы сӥзем нылпи музей, экспоцентр, бизнес-инкубатор но трос мукетсэ. Сарапулысь Тылпу кысон каланча.- Ужасьёсты тырмо-а?- Агентствоын ужа 14 адями. Татчы выжизы Культурая но туризмъя министерствоысь синпелетъёсын ужанъя отделысь но Культурая ваньбуретэз утёнъя центрысь специалистъёс. Та удысын огъя кыткетын тыршыны кулэ искусствоведъёс, археологъёс, реставраторъёс, муниципал кылдытэтъёс, калык огазеяськонъёс. Нялтас вераса, Россиысь историяя но культурая синпелетъёсты утёнъя огазеяськонлэн Удмуртиысь ёзэзлы туэ 50 ар тырмиз ини. Соин 25 арлэсь кема кивалтэ ни Зинаида Боткина. Али та огазеяськонлэн юбилееныз валче ёросъёсын пӧртэм пумиськонъёс радъясько. Отчы пыриськыса, районъёсы вуылыса, валай: Воткинск, Каракулино, Сарапул ёросъёсын синпелетъёсты утялтонъя, утёнъя уж ӟеч радъямын.Шаерысьтымы федерал синпелетъёс:Воткинскысь П. Чайковский композиторлэн вордӥськем юртэз,Ижысь Александр Невский собор,Иж заводлэн ӵыпетэз но валтӥсь корпусэз,Арсеналлэн но коньдон кладовойлэн юртъёссы,Свобода нимо школа,Новиков купечлэн но Лятушевич протоиерейлэн коркаоссы,Сарапулысь Тылпу кысон каланча, Смагин  но Башенин купечъёслэн особнякъёссы,Эгра но Сьӧлта ёросъёсысь тюрьмаослэн юртъёссы,Глазов ёросысь Иднакар, Дондыкар, Весьякар, Садейкар, Эбгакар городищеос,Балезино ёросысь Ӝутэм-кар, Гурьякар, Карйыл городищеос,удмуртъёслэн Алнаш ёросысь Чумолё но Кузёбай гуртъёс вӧзысь 2-тӥ, 3-тӥ, 5-тӥ дауръёсы улэм интыоссы,Вужшай, Чемшай, Бигершай, Варни могильникъёс но трос мукетыз.Галина Семёнова  Теги: история Удмуртия шаертодон  